Stanovisko k predloženému návrhu

	Skupina poslancov Národnej rady Slovenskej republiky predložila návrh zákona o Pôžičkovom fonde pre začínajúcich pedagógov.

	Predložený návrh skupina poslancov odôvodňuje záujmom štátu o podporu začínajúcich pedagógov a tým aj snahu riešiť problém veľkého poklesu záujmu o prácu v rezorte školstva, ktorý je dlhoročne finančne podhodnocovaný. Navrhovaným pôžičkovým fondom sa systémom vytvorených výhod čiastočne motivuje okruh žiadateľov o pôžičku na zabezpečovaní vzdelávacieho procesu. Je vypracovaný v záujme vytvárania lepších podmienok pre prácu začínajúcich učiteľov. Mzdy začínajúcich pedagógov nie sú motiváciou pre ich zotrvanie v rezorte školstva, čoho dôkazom je veľké percento nekvalifikovaných učiteľov zapojených do pedagogického procesu, napriek skutočnosti, že študentov končiacich pedagogické smery je dostatočné množstvo. Pôžičkový fond má pomôcť začínajúcim pedagógom vykryť výdavky na kúpu bytu, bytového zariadenia, rekonštrukcie bytu, prípadne výdavky na ďalšie doplňujúce vzdelávanie súvisiace so zapojením sa do pedagogického procesu. Zdrojom fondu sa navrhujú  prostriedky poskytnuté z Fondu národného majetku, splátky pôžičiek, dary, úroky, sankcie za porušenie zmluvných podmienok, poplatky a náhrady podľa obchodných podmienok fondu, dotácie zo štátneho rozpočtu a iné príjmy. Vychádzajúc z dôvodovej správy predkladaný návrh nemá dopad na štátny rozpočet.

Návrh zákona o Pôžičkovom fonde pre pedagogických zamestnancov bol na základe Programového vyhlásenia vlády Slovenskej republiky vypracovaný aj Ministerstvom školstva SR (pôvodný názov bol upravený z dôvodu požiadavky poskytovať pôžičky aj pre mladých zamestnancov, ktorí už sú na školách zamestnaní určitú dobu). V rámci pripomienkového konania boli zo strany väčšiny pripomienkujúcich vznesené zásadné pripomienky, z ktorých dve najzávažnejšie sa zrejme nepodarí vyriešiť. 

Ide o pripomienku, že navrhovaná právna úprava nemá opodstatnenie z dôvodu zachovania princípu rovnosti príležitosti. V uvedenej súvislosti s ďalším  legislatívnym pokračovaním zásadne nesúhlasí Ministerstvo financií Slovenskej republiky, Ministerstvo vnútra Slovenskej republiky, Ministerstvo práce, sociálnych vecí a rodiny Slovenskej republiky, Ministerstvo hospodárstva Slovenskej republiky, Ministerstvo spravodlivosti Slovenskej republiky, Úrad vlády Slovenskej republiky, konkrétne Kancelária podpredsedu vlády Slovenskej republiky pre ekonomiku a Inštitút pre aproximáciu práva ako aj ďalší, ktorí nie sú povinne pripomienkujúcimi. 

Druhou zásadnou pripomienkou je skutočnosť, že prijatie návrhu bude mať priamy vplyv  na štátny rozpočet. Použitie zdrojov Fondu národného majetku na iné účely ako splácanie dlhov sa chápe ako faktor, ktorý zvyšuje schodok verejného rozpočtu. Zároveň sa ako zdroj fondu  taktiež navrhujú dotácie zo štátneho rozpočtu, čo jednoznačne vytvára priestor na rozpočtové dôsledky. Podľa Ministerstva financií Slovenskej republiky predkladanie takýchto návrhov zákonov je v rozpore s Programovým vyhlásením vlády Slovenskej republiky, v ktorom vláda prezentovala svoj cieľ dospieť ku koncu funkčného obdobia k vyrovnanému rozpočtu. Zároveň upozorňuje, že navrhované zdrojové krytie z prostriedkov Fondu národného majetku Slovenskej republiky je v rozpore s § 28 zákona č. 92/1991 Zb. o podmienkach prevodu majetku štátu na iné osoby v znení neskorších predpisov. 

Ministerstvo školstva Slovenskej republiky napriek skutočnosti, že vytvorenie pôžičkového fondu pre začínajúcich učiteľov je obsiahnuté v Programovom vyhlásení vlády Slovenskej republiky uznáva princíp riešení na univerzálnej občianskej báze, bez profesnej alebo inej diferenciácie. V uvedenej súvislosti považuje za správne zohľadniť vo svojom stanovisku nesúhlas väčšiny pripomienkujúcich riešiť motiváciu začínajúcich pedagógov formou ustanovenia Pôžičkového fondu pre začínajúcich pedagógov, a preto odporúča vláde Slovenskej republiky nesúhlasiť s návrhom skupiny poslancov na vydanie zákona  o Pôžičkovom fonde pre začínajúcich pedagógov.